**Mal til «Konsortieavtale» for katapultnoden**

**1. Bakgrunn**

1.1 XXX (Prosjektansvarlig) skal ved en eventuell tildeling inngå avtale med Siva SF om etablering av en industrinær testarena med testfasiliteter og industriell kompetanse i distrikt, til nytte for norsk næringsliv (katapultnode). Katapultnoden skal bidra til å forsterke den nasjonale infrastrukturen for innovasjon i Norge. I katapultene skal bedrifter kunne utvikle og teste, simulere og visualisere teknologier, komponenter, produkter, løsninger, tjenester og prosesser. Lett tilgang til utstyr, teknologi og kompetanse skal bidra til at bedrifter raskere, rimeligere og bedre evner å utvikle idéer fra konseptstadiet og frem til markedsintroduksjon.

1.2 Katapultnoden er organisert som et konsortium, bestående av flere deltakere som alle bidrar med å tilgjengeliggjøre utstyr, teknologi og kompetanse. Formålet med denne konsortieavtalen («Avtalen») er å avklare rettigheter og plikter mellom konsortiedeltakerne i katapultnoden.

**2. Definisjoner**

Sentrale begreper i Avtalen skal forstås som angitt nedenfor:

|  |  |
| --- | --- |
| Hovedprosjekt | Etablering, utvikling og drift av katapultnode i tråd med Hovedavtalen. |
| Hovedavtale | Avtale mellom kontraktspartner bak katapultnoden og Siva om etablering og utvikling av katapultnode. |
| Prosjektansvarlig | Kontraktspartner mot Siva SF for gjennomføring av hovedprosjekt som katapultnode under ordningen Norsk katapult. Prosjektansvarlig omtales også som katapultnodens fasilitatororganisasjon/fasilitator. |
| Konsortiedeltakere | Prosjektansvarlig og kjernepartnere. |
| Kjernepartnere | Alle konsortiedeltakere som eier utstyr som tilgjengeliggjøres og stilles til disposisjon i katapultnoden i avtaleperioden. |
| Styringsgruppe | Styringsgruppen er ansvarlig for strategisk og faglig utvikling av katapultnoden. Styringsgruppen er et rådgivende organ til daglig leder / prosjektleder av katapultnoden. |
| Tildelingsbrev | Årlige eller ad hoc-baserte tildelinger fra Siva SF til katapultnoden, med føringer for tildelingen, utbetalingsplan og årlige rapporteringsforpliktelser. |
| Arbeidsplan | Årlig plan for den faglige og finansielle gjennomføringen av Hovedprosjektet. |
| Testfasiliteter | Den samlede infrastruktur, utstyr og kompetanse som tilgjengeliggjøres og stilles til disposisjon gjennom katapult-noden. |

**3. Formål**

3.1 Avtalen regulerer organiseringen av Hovedprosjektet (katapultnoden) og konsortiedeltakernes rettigheter og plikter.

3.2 Rammene for katapultnoden følger av Hovedavtalen og tildelingsbrev. Rammene omhandler hovedprosjektets mål, støttens omfang, finansieringsplan og rapporteringskrav.

3.3 Hver konsortiedeltaker plikter å bidra til gjennomføring av Hovedprosjektet og har et felles ansvar for å oppfylle katapultnodens formål.

**4. Konsortiedeltakere**

4.1 Konsortiedeltakere bak katapultnoden er følgende aktører: XXX …

4.2 Vedtak om nye konsortiedeltakere fattes av styringsgruppen i katapultnoden. Ved opptak av nye konsortiedeltakere inngås egen avtale med konkretisering av de nye konsortiedeltakernes rettigheter og plikter.

4.3 Fratreden av konsortiedeltakere: En konsortiedeltaker, med unntak av Prosjektansvarlig, som ønsker å avslutte sin deltakelse i prosjektet, skal snarest sende skriftlig varsel om dette til styringsgruppen. Styringsgruppen orienterer Prosjektansvarlig som igjen ber om godkjenning fra Siva SF på om prosjektet kan fortsette med endret deltakersammensetning. Dersom prosjektets gjennomførbarhet i vesentlig grad er avhengig av fratredende deltaker, plikter nevnte deltaker, ved forhandlinger og eventuelt etter nærmere avtale, å legge forholdene til rette for at øvrige deltakere kan videreføre prosjektet. Det omfatter også tilgang til, og bruksrett til, testfasiliteter og informasjon som er nødvendig for ferdigstillelse av prosjektet.

**5. Prosjektansvarlig og styringsgruppe**

5.1 Prosjektansvarlig er ansvarlig overfor Siva SF for gjennomføring av Hovedprosjektet, og for forvaltning av de midler Siva tildeler for dette formålet. Daglig leder har det løpende og operative ansvaret for gjennomføring av Hovedprosjektet.

5.2 Styringsgruppen er ansvarlig for Hovedprosjektets strategiske utvikling. Styringsgruppen består av representanter fra konsortiedeltakerne. I tillegg kan styringsgruppen bestå av aktører fra relevant industri og regionale innovasjonsøkosystem for økt tilførsel av kompetanse. Siva har rett til å delta som observatør i styringsgruppen.

**6. Arbeidsplan, rapportering og betaling**

6.1. Det skal utarbeides en årlig arbeidsplan som danner utgangspunkt for den faglige og finansielle gjennomføringen av Hovedprosjektet. Arbeidsplanen vedtas av styringsgruppen i katapultnoden, og oversendes Siva.

6.2. Prosjektansvarlig ved daglig leder er ansvarlig for koordinering av den faglige og økonomiske rapporteringen til Siva. Konsortiedeltakerne skal uten opphold levere alle prosjektresultater, rapporter, regnskapsunderlag og annet som prosjektansvarlig trenger for å ivareta sine forpliktelser overfor Siva.

6.3. Prosjektansvarlig ved daglig leder er ansvarlig for at midler som utbetales fra Siva forvaltes i samsvar med Hovedavtalen og tildelingsbrev, og at det foreligger nødvendig dokumentasjon. Dette gjelder også for utbetaling av midler som er forutsatt betalt til andre konsortiedeltakere.

**7. Investeringer i Testfasilitetene**

7.1. Katapultnoden mottar offentlig støtte fra Siva som kan utgjøre statsstøtte etter EØS-avtalen artikkel 61(1). I den utstrekning slike midler benyttes til å oppgradere, utvikle eller supplere Testfasilitetene, skal statsstøtteregelverket overholdes. Ved investering i nytt utstyr til katapultnoden, kan eierskapet ligge hos en av konsortiedeltakerne (prosjektansvarlig eller kjernepartner).

7.2. Konsortiedeltakerens rettigheter og plikter i forbindelse med investeringen skal nedfelles i en Investeringsavtale. I avtalen må det sikres at katapultnoden får en forholdsmessig bruksrett til utstyret i utstyrets økonomiske levetid. Avtalen skal videre sikre at det ikke ligger igjen statsstøtte hos konsortiedeltakerne ved en eventuell avvikling av katapultnoden.

7.3. Utstyr som delfinansieres av Siva og som eies av en konsortiedeltaker betraktes som en del av katapultnoden, og kan ikke trekkes ut av senteret i avtaleperioden uten forutgående samtykke fra Siva. Utstyrseier kan ikke overdra eierskapet til andre, eller pantsette utstyret uten Sivas forutgående skriftlige godkjenning.

7.4 Utstyrseier plikter å holde utstyret i operativ og vedlikeholdt stand. Utstyret skal til enhver tid holdes forsikret på vanlige vilkår, og inneha de tillatelser og sertifiseringer som er nødvendig for å drive testvirksomhet.

7.5. Utstyr som stilles til disposisjon for katapultnoden, og som i sin helhet er finansiert av konsortiedeltakerne, omfattes ikke av denne bestemmelsen. Prosjektansvarlig skal føre en oppdatert oversikt over slikt tilgjengeliggjort utstyr. Vesentlige endringer i den oppgitte utstyrsparken skal meldes til Siva.

**8. Konsortiedeltakernes øvrige rettigheter og plikter**

8.1. Konsortiedeltakerne skal lojalt bidra til drift av katapultnoden innenfor rammene angitt i punkt 3.2.

8.2. Kjernepartnerne skal i samråd med prosjektansvarlig markedsføre katapultnodens tilbud gjennom relevante kanaler, både i forbindelse med sin daglige virksomhet og i forbindelse med prosjekter/tester som utføres ved Testfasilitetene.

8.3. Kjernepartnerne skal lojalt medvirke til katapultnodens prosjekter for kompetanse- og tjenesteutvikling, og bør bestrebe seg på å stille til rådighet kompetent personell, utstyr, finansiering mv. Innretningen og omfanget av kjernepartners bidrag avtales i forbindelse med det enkelte prosjekt.

8.4. Kjernepartner skal rapportere i henhold til de krav prosjektansvarlig er pålagt. Rapporteringsplikten innebærer blant annet at kjernepartners revisorattestasjon skal bekrefte kostnader og egeninnsats knyttet til investeringer.

**9. Avtalens varighet, avvikling av konsortiet mv.**

9.1. Konsortieavtalen trer i kraft ved undertegningen, og gjelder så lenge konsortiet består.

9.2. Konsortiet avvikles ved utløpet av prosjektperioden slik denne er fastsatt i Hovedavtalen og eventuelle tilleggsavtaler om videreføring av prosjektet.

9.3 Avtalen følger norsk rett. Tvister søkes løst i minnelighet gjennom forhandling eller frivillig mekling. Dersom dette ikke lykkes, kan tvisten bringes inn for XX tingrett.

**Signatur**

Alle konsortiedeltakerne